
                   Nr.23/81/2008

A V I Z
asupra proiectului de Lege pentru ratificarea Amendamentului nr.1 convenit prin scrisoarea semnată la Luxemburg la 27 iunie 2007 şi la Bucureşti la 12 iulie 2007 la Contractul de Finanţare între România şi Banca Europeană de Investiţii şi Administraţia Naţională a Drumurilor pentru finanţarea Proiectului de reabilitare a drumurilor, etapa a V-a, semnat la Bucureşti la 8 martie 2002  
În conformitate cu prevederile Regulamentului Camerei Deputaţilor, republicat, Comisia pentru industrii şi servicii a fost sesizată, cu adresa nr.P.l.x 113 din 12 martie 2008, pentru aviz la Comisia pentru buget, finanţe şi bănci, cu proiectul de Lege pentru ratificarea Amendamentului nr.1 convenit prin scrisoarea semnată la Luxemburg la 27 iunie 2007 şi la Bucureşti la 12 iulie 2007 la Contractul de Finanţare între România şi Banca Europeană de Investiţii şi Administraţia Naţională a Drumurilor pentru finanţarea Proiectului de reabilitare a drumurilor, etapa a V-a, semnat la Bucureşti la 8 martie 2002.
Prin acest amendament se asigură extinderea datei limită de tragere de la 31 decembrie 2006 la 31 decembrie 2009, precum şi a datei de începere a rambursării de la 15 martie 2007 până la 15 martie 2010, prin majorarea tranşelor de rambursare a împrumutului, cu menţinerea datei limită de rambursare, respectiv 15 septembrie 2021. Se menţionează că, potrivit Ordonanţei de urgenţă a Guvernului nr.159/2002 pentru ratificarea Contractului de finanţare, aprobată prin Legea nr.82/2003, Guvernul României este autorizat să aducă, de comun acord cu Banca Europeană de Investiţii, amendamente la acest document însă ţinând seama că amendamentul propus spre ratificare are impact asupra efortului bugetar anual, este necesar ca acesta să fie ratificat prin lege.

Proiectul de lege a fost avizat favorabil de Consiliul Legislativ, conform avizului nr.162 din 15.02.2008.

În conformitate cu prevederile Constituţiei României, republicată, Camera decizională pentru acest proiect de lege este Senatul.

Examinarea proiectului de lege a avut loc în şedinţa comisiei din data de 15 aprilie 2008.

În urma dezbaterilor, membrii comisiei au hotărât, în unanimitate, să avizeze favorabil proiectul de lege în forma prezentată de Guvern.

Prin obiectul de reglementare şi conţinutul său, proiectul de lege face parte din categoria legilor ordinare.

PREŞEDINTE,

Iulian Iancu

Consilieri,

Daniel Bădina
Octavian Martin

